+-----------------------------------------------------------------------+
| 12. ฐานะการเงินและผลการดำเนินงาน                                        |
+-----------------------------------------------------------------------+

1.  งบการเงิน

(1) สรุปรายงานการสอบบัญชี

ผู้สอบบัญชีรับอนุญาตของบริษัทสำหรับปี 2544 และ 2545 คือ นายอนุรักษ์ ลีลาปิยมิตร
ผู้สอบบัญชีรับอนุญาต เลขทะเบียน 3462 แห่งสำนักงาน บริษัท บีดีโอ ริชฟิลด์ จำกัด
โดยแสดงความเห็นอย่างมีเงื่อนไขเกี่ยวกับไม่ได้เข้าสังกตการณ์ตรวจนับสินค้าคงเหลือและวัสดุซ่อมบำรุง
ณ วันที่ 31 ธันวาคม 2544 เนื่องจากในขณะนั้นยังมิได้รับแต่งตั้งให้เป็นผู้สอบบัญชีของบริษัท
และในปี 2545
ได้ให้ข้อสังเกตกับการเปลี่ยนแปลงนโยบายการบัญชีเกี่ยวก้บการคำนวณต้นทุนของสินค้าคงเหลือจากวิธีเข้าก่อน-ออกก่อนมาเป็นวิธีถัวเฉลี่ย
อย่างไรก็ตามผู้สอบบัญชีได้กล่าวไว้ในรายงานของผู้สอบบัญชีรับอนุญาตว่า
ผลการดำเนินงานการเปลี่ยนแปลงในส่วนของผู้ถือหุ้นและกระแสเงินสดสำหรับปีสิ้นสุดวันเดียวกันของบริษัท
ถูกต้องตามที่ควรในสาระสำคัญตามหลักการบัญชีที่รับรองทั่วไป

ปี 2546 ผู้สอบบัญชีรับอนุญาตของบริษัท คือ นางสายฝน อินทร์แก้ว ผู้สอบบัญชีรับอนุญาต
เลขทะเบียน 4434 แห่งบริษัท สำนักงาน เอินส์ท แอนด์ ยัง จำกัด
ผู้สอบบัญชีได้กล่าวไว้ในรายงานของผู้สอบบัญชีรับอนุญาตในการตรวจสอบงบการเงินของบริษัท
สำหรับปีสิ้นสุด ณ วันที่ 31 ธันวาคม 2546 ว่า ผลการดำเนินงาน
และกระแสเงินสดสำหรับปีสิ้นสุดวันเดียวกันของ บริษัท เพรซิเดนท์เบเกอรี่ จำกัด (มหาชน)
โดยถูกต้องตามที่ควรในสาระสำคัญตามหลักการบัญชีที่รับรองทั่วไป
ซึ่งแสดงความเห็นไว้อย่างไม่มีเงื่อนไข

  []

  []

  []

[]

  12.2 คำอธิบายและการวิเคราะห์ฐานะการเงินและผลการดำเนินงาน

  1. ผลการดำเนินงาน

  1.1 ภาพรวมของผลการดำเนินงานที่ผ่านมา

รายได้รวมของบริษัท ในปี 2545 และ 2546 มีจำนวน 1,373 ล้านบาท และ 1,559 ล้านบาท
ตามลำดับ โดยรายได้หลักของบริษัทมาจากการขาย ซึ่งคิดเป็นประมาณร้อยละ 99
ของรายได้รวมของบริษัท สำหรับปี 2546 มีรายได้จากการขายจำนวน 1,552 ล้านบาท
หรือคิดเป็นอัตราเติบโตที่ร้อยละ 13.9 และรายได้อื่นปี 2546 จำนวน 6.7 ล้านบาท ลดลงร้อยละ
29.2 เมื่อเทียบกับปีก่อน สำหรับรายได้จากการขายเพิ่มขึ้นมีสาเหตุมาจาก
บริษัทได้ปรับราคาสินค้าหลักบางรายการในช่วงไตรมาสที่ 4 ของปีก่อน
จึงมีผลต่อเนื่องทำให้ยอดขายสูงขึ้น อีกทั้งในระหว่างปีมีการวางจำหน่ายสินค้าใหม่และรสชาติใหม่
และเหตุผลหลักมาจากการขยายหน่วยขายในธุรกิจค้าส่งไปตามเขตปริมณฑลและตามจังหวัดต่างๆ
รวมถึงการขยายธุรกิจค้าปลีก เพื่อกระจายสินค้าสู่ผู้บริโภคได้โดยตรง
ส่วนรายได้อื่นลดลงเนื่องจากดอกเบี้ยเงินฝาก ที่ลดลง อย่างต่อเนื่องในปี 2546
และในปีนี้บริษัทได้รับเงินชดเชยเพื่อช่วยเหลือค่าการตลาดจากการซื้อส่วนผสมในการผลิตขนมปังและเบเกอรี่จากประเทศสหรัฐอเมริกา
ลดลงเมื่อเทียบกับปีก่อน

ปี 2546 ภาวะเศรษฐกิจโดยรวมของประเทศดีขึ้น
เช่นเดียวกับธุรกิจของบริษัทที่มียอดขายและกำไรที่ดีขึ้น โดยบริษัทสามารถบริหารต้นทุน
และควบคุมค่าใช้จ่ายได้อย่างมีประสิทธิภาพ ทำให้อัตราการเติบโตของกำไรสุทธิ เพิ่มขึ้นถึงร้อยละ
29.3 เมื่อเทียบกับปีก่อน ขณะเดียวกันบริษัทยังคงรักษามาตรฐาน คุณภาพผลิตภัณฑ์และคำนึงถึงระบบ
Food Safety มาโดยตลอด

1.2 ผลการดำเนินงานที่ผ่านมาของผลิตภัณฑ์

1. รายได้จากการขาย

รายได้จากการขายผลิตภัณฑ์ในสายธุรกิจค้าส่ง เพิ่มขึ้น ร้อยละ 13.7 เมื่อเทียบกับปีก่อน
ปัจจัยหลักมาจากการขยายหน่วยขายในการกระจายสินค้า ประกอบกับ กลุ่มคอนวิเนี่ยนสโตร์
,ร้านค้าในปั๊มน้ำมันต่างๆขยายสาขาเพิ่ม และร้านค้าเล็กที่มีอยู่ทั่วไปเพิ่มขึ้น
โดยผลิตภัณฑ์ที่จำหน่ายในธุรกิจนี้ ที่มียอดขายสูงสุด ได้แก่ ขนมปังชนิดแผ่น มียอดขายเพิ่มขึ้นร้อยละ
17.5 เมื่อเทียบกับปีก่อน และมีผลิตภัณฑ์ใหม่ ได้แก่ ขนมปังสอดไส้รสชาติใหม่ ,แฟนซีเค้ก
และฮอทมีล ออกวางจำหน่ายระหว่างปี
รวมทั้งการจัดกิจกรรมส่งเสริมการขายตลอดทั้งปีเพื่อกระตุ้นยอดขายอย่างต่อเนื่อง

รายได้จากธุรกิจค้าปลีก ได้แก่ Deliya by Farmhouse , Madame Marco ,
ขนมไหว้พระจันทร์ตราฟาร์มเฮ้าส์ , Good Morning Farmhouse เพิ่มขึ้นร้อยละ 43.4
เมื่อเทียบกับปีก่อน ส่วนหนึ่งมาจากบริษัทขยายการเปิดร้าน Deliya by Farmhouse โดยในปี
2546 มีทั้งสิ้น 14 ร้าน ทำให้ยอดขายของผลิตภัณฑ์ ดังกล่าวเพิ่มขึ้น ร้อยละ 103.4
เมื่อเทียบกับปีก่อน ประกอบกับผลิตภัณฑ์ Madame Marco ซึ่งขายตามฤดูกาล
และช่วงปลายปีมียอดขายเพิ่มขึ้นร้อยละ 6.4 เมื่อเทียบกับปีก่อน
และเนื่องจากคุณภาพของผลิตภัณฑ์และการบริการจัดส่งฟรีทั่วกรุงเทพ และปริมณฑล ที่เป็น The
Executive Cake Service มาโดยตลอด

รายได้จากการขายสายธุรกิจฟาสต์ฟู้ด และร้านอาหาร ได้แก่ ขนมปังแฮมเบอร์เกอร์ , ฮอทดอก ,
เกล็ดขนมปัง และ ขนมปังป่นปรุงรส เพิ่มขึ้นร้อยละ 5.9 เมื่อเทียบกับปีก่อน และคิดเป็นร้อยละ 9
ของรายได้รวมของบริษัท

  []สัดส่วนรายได้ตามสายธุรกิจ ปี 2546

2. ค่าใช้จ่าย

ต้นทุนขายของบริษัทฯ ในปี 2546 มีมูลค่า 990 ล้านบาท คิดเป็น ร้อยละ 63.8
ของรายได้จากการขาย เมื่อ เปรียบเทียบกับปีก่อน ซึ่งมีมูลค่า 878 ล้านบาท คิดเป็น ร้อยละ
64.4 ลดลงเล็กน้อย
ทั้งนี้เนื่องจากในปีนี้บริษัทสั่งซื้อบรรจุภัณฑ์หลักๆจากต่างประเทศเพราะมีคุณภาพดี
สามารถประหยัดต้นทุนได้ดีกว่าการซื้อในประเทศ ประกอบกับ ราคาวัตถุดิบที่ลดลง
และส่วนหนึ่งมาจากบริษัทสามารถบริหารต้นทุนได้อย่างมีประสิทธิภาพมากขึ้น
ไม่ว่าจะเป็นประสิทธิผลทางการผลิตที่สูงขึ้น การใช้ทรัพยากรที่มีอยู่ให้เกิดประโยชน์สูงสุด
อย่างไรก็ดีจากการซื้อเครื่องจักร BUN LINE ซึ่งติดตั้งเรียบร้อยพร้อมใช้งานได้
และเริ่มบันทึกค่าเสื่อมราคาในเดือน กรกฎาคม 2546 ซึ่งมีผลกระทบต่อต้นทุนขายในปีนี้

ค่าใช้จ่ายในการขายและบริหาร ในปี 2546 จำนวน 414 ล้านบาท และ ปี2545 จำนวน 367
ล้านบาท เพิ่มขึ้น 47 ล้านบาท คิดเป็นเพิ่มขึ้นร้อยละ 12.7 ค่าใช้จ่ายที่เพิ่มประกอบด้วย
จ่ายเป็นค่าตอบแทนแก่พนักงาน คือ เงินเดือน ค่าแรงงาน ค่าคอมมิชชั่น เบี้ยเลี้ยง
และค่าใช้จ่ายที่เกี่ยวกับยอดขายที่เพิ่ม คือ น้ำมันเชื้อเพลิง ค่าซ่อมรถยนต์
ที่เพิ่มขึ้นตามยอดขายที่เพิ่มขึ้น
อย่างไรก็ตามอัตราค่าใช้จ่ายในการขายและบริหารต่อรายได้จากการขาย
ใกล้เคียงกับปีก่อนอยู่ที่ประมาณ ร้อยละ 27

3. กำไรสุทธิ

บริษัท มีอัตรากำไรสุทธิอยู่ที่ระดับร้อยละ 7.1 เพิ่มขึ้น ร้อยละ 29.3 เมื่อเทียบกับปีก่อน
มีสาเหตุหลักมาจาก ยอดขายที่เพิ่มขึ้นตลอดทั้งปี และสูงขึ้นมากในช่วงปลายปี
และมีผลมาจากอัตราภาษีเงินได้นิติบุคคลที่บริษัทคำนวณในปี 2546 ที่อัตราร้อยละ 25 ลดลงร้อยละ
5 จากปี 2545
เนื่องจากเป็นเงื่อนไขพิเศษที่มอบให้แก่บริษัทใหม่ที่เข้าจดทะเบียนในตลาดหลักทรัพย์แห่งประเทศไทย

4. อัตราผลตอบแทนผู้ถือหุ้น

บริษัทมีอัตราผลตอบแทนผู้ถือหุ้น ในปีนี้อยู่ที่ร้อยละ 14.65 ซึ่งเพิ่มขึ้นจากปีก่อน ร้อยละ 2.58
เนื่องจาก กำไรสุทธิที่เพิ่มขึ้น และบริษัทมีนโยบายจ่ายเงินปันผล ไม่ต่ำกว่าร้อยละ 50
ของกำไรสุทธิหลังหักภาษีเงินได้ และหลังหักสำรองตามกฎหมาย ทั้งนี้
การจ่ายเงินปันผลดังกล่าวอาจมีการเปลี่ยนแปลงได้ ขึ้นอยู่กับผลการดำเนินงาน ฐานะการเงิน
และแผนงานการลงทุนของบริษัท

  ฐานะการเงิน

  2.1 สินทรัพย์

สินทรัพย์รวมของบริษัทในปี 2546 มีมูลค่า 1,116.5 ล้านบาท ส่วนประกอบหลักที่สำคัญ คือ ที่ดิน
อาคารและเครื่องจักรอุปกรณ์ มีสัดส่วนร้อยละ 76 ของสินทรัพย์รวม มูลค่าของสินทรัพย์
ลดลงเมื่อเทียบกับปีก่อน เนื่องจากการ

ลงทุนในเครื่องจักรต่างๆ เพื่อขยายกำลังการผลิต อาทิเช่น
เครื่องจักรสำหรับการผลิตขนมปังเบอร์เกอร์บัน ซึ่งได้ติดตั้งเสร็จเรียบร้อยในปี 2546
และเริ่มบันทึกค่าเสื่อมราคา ทำให้ค่าเสื่อมราคาสะสมเพิ่ม
มีผลให้มูลค่าเครื่องจักรและอุปกรณ์สุทธิลดลง

ลูกหนี้การค้าของบริษัทส่วนใหญ่ คือ คอนวีเนี่ยนสโตร์ ซุปเปอร์มาร์เก็ต ดีสเคาน์สโตร์
และร้านค้าในปั้มน้ำมันต่างๆ ซึ่งบริษัทมีนโยบายการเรียกเก็บเงิน 30 วัน ในขณะที่ยอดขายร้อยละ
40 ของบริษัทเป็นเงินสด ระยะเวลาเก็บหนี้เฉลี่ย 36 วัน ซึ่งใกล้เคียงกับปีก่อน
และบริษัทได้สำรองค่าเผื่อหนี้สงสัยจะสูญจำนวน 0.53 ล้านบาท
ซึ่งเพียงพอสำหรับหนี้ที่มีอายุมากกว่า 2 เดือน แต่อย่างไรก็ดี บริษัทไม่มีปัญหา ในเรื่องหนี้เสีย
ระยะเวลาขายสินค้าคงเหลือ (สินค้าคงเหลือดังกล่าวประกอบด้วย วัตถุดิบ บรรจุภัณฑ์
สินค้าสำเร็จรูป และสินค้าระหว่างผลิต) สำหรับปี 2546 อยู่ในช่วงเวลา 13 วัน
เนื่องจากมีบรรจุภัณฑ์ที่มีอัตราการหมุนช้ากว่าผลิตภัณฑ์อื่น
และผลิตภัณฑ์ประเภทเกล็ดขนมปังที่มีอายุของสินค้ายาวกว่าสินค้าประเภทอื่น
แต่โดยส่วนใหญ่สินค้าประเภทขนมปังเป็นสินค้าสดจะมีอัตราหมุนเวียนที่เร็วมาก
ทำให้สินค้าคงเหลือในแต่ละวันน้อยมาก

สำหรับการด้อยค่าของสินทรัพย์เป็นการด้อยค่าของเงินลงทุนใน บริษัท เทรชเชอร์ฮิลล์ จำกัด
ซึ่งบริษัทจะบันทึกลดราคาตามบัญชีของเงินลงทุนให้เท่ากับมูลค่าที่จะได้รับคืน
โดยจะเห็นว่าเงินลงทุนลดลง เนื่องจากบริษัท เทรชเชอร์ฮิลล์ จำกัด
มีผลดำเนินงานขาดทุนสะสมเพิ่มขึ้น

2.2 สภาพคล่อง

บริษัท มีกระแสเงินสดรับสุทธิจากการดำเนินงานจำนวน 235.02 ล้านบาท เพิ่มขึ้นจากปีก่อน
สาเหตุหลักมาจากการที่บริษัท มีกำไรจากการดำเนินงานเพิ่มขึ้น
กระแสเงินสดใช้ไปในจากการลงทุนจำนวน 98.38 ล้าน ลดลงจากปีก่อน
สาเหตุหลักๆจะเป็นการลงทุนในสินทรัพย์ถาวรซึ่งในปี2546 เป็นการซื้อรถตู้ และรถ 6
ล้อสำหรับการกระจายสินค้า และลงทุนในเครื่องผสมเค้กและตัดเค้ก , เครื่องผลิตคุกกี้
และเครื่องโดรายากิ และกระแสเงินสดสุทธิใช้ไปจากการจัดหาเงินจำนวน 153.44 ล้านบาท
จึงทำให้เงินสดสุทธิคงเหลือในวันสิ้นงวดของปี 2546 ลดลง จำนวน 16.8 ล้านบาท
อย่างไรก็ดีอัตราส่วนสภาพคล่องโดยรวมของบริษัทอยู่ในระดับที่ดีมาโดยตลอด อีกทั้งในปี2546
อัตราส่วนสภาพคล่องและอัตราส่วนสภาพคล่องหมุนเร็วเพิ่มขึ้น 0.88 เท่า และ 0.72 เท่า
ตามลำดับ เนื่องจากหนี้สินหมุนเวียนที่ลดลง ร้อยละ 27.95 สาเหตุจากบริษัท
ชำระหนี้ตั๋วสัญญาใช้เงิน เงินกู้ยืมระยะสั้นจากสถาบันการเงินในช่วงปลายปี ทำให้ไม่มีหนี้คงค้าง

2.3 แหล่งที่มาของเงินทุน

(1) หนี้สิน

บริษัท ไม่มีภาระหนี้สินจากการกู้ยืมเงิน

(2) ส่วนของผู้ถือหุ้น

บริษัทมีส่วนของผู้ถือหุ้น 789.95 ล้านบาท เพิ่มขึ้น ร้อยละ 9.3 เนื่องจากบริษัท มีกำไรสะสม
เพิ่มขึ้นจากการดำเนินกิจการ

(3) ความเหมาะสมของโครงสร้างเงินทุน

อัตราส่วนหนี้สินต่อส่วนของผู้ถือหุ้นของบริษัท คิดเป็น 0.4 เท่า ซึ่งอยู่ในระดับต่ำ
ประกอบกับความสามารถในการชำระดอกเบี้ยอยู่ในระดับที่สูงโดยอยู่ที่ 58.5 เท่า
สะท้อนให้เห็นเสถียรภาพ โครงสร้างเงินทุนของบริษัทและความสามารถในการชำระหนี้ของบริษัท
ส่งผลให้บริษัทมีความสามารถในการกู้ยืมเงินเพื่อใช้เป็นแหล่งเงินทุนสำหรับการขยายงานในอนาคตได้อีกมาก